Johnson&Johnson chaqaloqlar upasida toshpaxta borligini aniqladi

Reuters nashri Johnson&Johnson’ni chaqaloq upasida salomatlik uchun xavfli bo‘lgan asbest (toshpaxta) qo‘llaganlikda ayblovchi tekshiruvlarni e’lon qildi. Bu haqda “Afisha Daily” xabar berdi.

Tekshiruvda aytilishicha, birinchi marta chaqaloq upasida asbest borligi haqida 1957—1958-yillarda gap tarqalgan va 1970-yillarda Johnson&Johnson upa va tayyor mahsulotlarni sinab ko‘rganda asbest moddasini topgan, lekin ushbu ma’lumotlarni oshkor qilmagan.
Reuters ma’lumotlariga ko‘ra, kompaniya chaqaloqlar upasini tadqiq qilishni buyurtma qilgan, biroq maqola yozish uchun kompaniyaning tekshiruvlariga asosan ishlaydigan maxsus muallifni yollagan.
Maqolada asbestni upada 1971-yillardan 2000-yillar boshiga qadar bo‘lgan davrda topilgan deb xulosa qilingan.
Johnson&Johnson vakillari ushbu tergovni sharhlab, “bir tomonlama, yolg‘on va ig‘vo” deb atadi. Kompaniya upa “minglab mustaqil sinovlardan” o‘tgan bo‘lib, ularda asbest aniqlanmaganini ma’lum qildi. Shunday bo‘lsada, Reuters’ning maqolasidan so‘ng Johnson&Johnson’ning bozor bahosi 39,8 milliard AQSh dollarga tushib ketdi.
Iyul oyida sud tomonidan Johnson&Johnson upasida o‘pka, hiqildoq va tuxumdon saratonini keltirib chiqarishimumkin bo‘lgan asbest moddasi mavjudligi tan olinib, kompaniya 4,7 milliard AQSh dollar jarimaga tortildi. Kompaniyaga nisbatan 22 nafar ayol da’vo qilgan, shulardan olti nafari vafot etgan.